แจ้ง 16 จังหวัด รวมถึงกรุงเทพมหานคร เฝ้าระวังน้ำทะเลหนุนสูงและระดับน้ำในแม่น้ำเพิ่มสูงขึ้น 17-23 พฤษภาคมนี้
กรมป้องกันและบรรเทาสาธารณภัย ได้รับแจ้งจากกรมอุทกศาสตร์ กองทัพเรือ ประกาศฉบับที่ 8/2565 ว่า ช่วงระหว่างวันที่ 17–23 พฤษภาคม 2565 เป็นช่วงที่น้ำทะเลหนุนสูง ประกอบกับมีลมตะวันตกเฉียงใต้พัดปกคลุมอ่าวไทยมีกำลังแรงขึ้น อาจทำให้ระดับน้ำในแม่น้ำเพิ่มสูงขึ้นกว่าปกติ จากระดับทะเลปานกลาง จึงได้แจ้ง 16 จังหวัด ได้แก่ สมุทรปราการ สมุทรสาคร สมุทรสงคราม ฉะเชิงเทรา ชลบุรี ระยอง จันทบุรี ตราด เพชรบุรี ประจวบคีรีขันธ์ ชุมพร สุราษฎร์ธานี นครศรีธรรมราช สงขลา ปัตตานี และนราธิวาส รวมถึงกรุงเทพมหานคร ติดตามและเฝ้าระวังสถานการณ์น้ำอย่างใกล้ชิด ตลอดจนประสานองค์กรปกครองส่วนท้องถิ่น แจ้งเตือนประชาชนในพื้นที่เสี่ยงภัย โดยเฉพาะประชาชนที่อาศัยในพื้นที่ริมน้ำนอกแนวคันกั้นน้ำ แนวเขื่อนชั่วคราวบริเวณที่ไม่มีแนวป้องกันน้ำถาวร พื้นที่จุดเสี่ยงบริเวณปากแม่น้ำและพื้นที่ลุ่มต่ำชายฝั่ง พร้อมเสริมแนวคันดินบริเวณจุดเสี่ยงที่ลุ่มต่ำริมแม่น้ำ รวมถึงจัดเตรียมเครื่องมือเครื่องจักรกลสาธารณภัยและทีมปฏิบัติการเข้าประจำพื้นที่เสี่ยงให้พร้อมเผชิญเหตุและช่วยเหลือประชาชนในพื้นที่ทันที